Reusesoektog ná jong vrou op Oranjerivier verdwyn | Maroela Media
Reusesoektog ná jong vrou op Oranjerivier verdwyn
Klarissa Joubert (19)
Tientalle mense soek sedert Donderdagmiddag na 'n jong vrou van Orania in die Noord-Kaap wat in die Oranjerivier meegesleur is.
Klarissa Joubert (19), 'n sielkundestudent, se ouers het onlangs na die dorp getrek.
Joost Strydom, uitvoerende hoof van die Orania Beweging, sê Joubert het gister saam met vriende op binnebande op die rivier afgedryf toe sy van die band afgeval en deur die stroom meegesleur is.
Die res van die groep het verbete probeer om by haar uit te kom, maar het haar later uit die oog verloor. Hulle het so gou moontlik daarna hulp ontbied.
Strydom sê Orania se interne veiligheidstrukture is ingespan en talle vrywilligers het aangemeld om met die soektog te help. In 'n stadium het twee hommeltuie, 'n vliegtuig en verskeie bote na Joubert gesoek, terwyl ervare roeiers die rivier en inwoners die oewer gefynkam het.
Die polisie, Orania se interne veiligheidstrukture en talle vrywilligers neem deel aan die soektog. (Foto: Orania Beweging)
Lede van die polisie se reddingseenheid is ook op die toneel.
Weens die donkerte en die sterk rivierstroom is die soektog gisteraand tydelik afgelas. Dit het soekspanne 'n blaaskans gegee, terwyl hulle terselfdertyd toerusting vir die verdere soektog nagegaan het.
'n Vliegtuig, hommeltuie en bote word tydens die soektog ingespan. (Foto: Orania Beweging)
Hulle het douvoordag die soektog hervat.
Strydom sê boere van die omgewing het deur die nag met ligte by hul pompstasies langs die rivier gewaak vir enige teken van Joubert.
"Die manier waarop die gemeenskap saamgespan het, was ongelooflik. Restaurante het etes verskaf, vroue het koffie aangedra, boere het langs die rivier gewag, mense het hul vliegtuie, bote en brandstof beskikbaar gestel om te help … Dit is 'n riem onder die hart.
"Almal, van Orania se interne veiligheidstrukture tot die vrywilligers, is betrokke. Dit is wonderlik om almal so te sien saamstaan."
Hy sê Joubert se uiters getraumatiseerde ouers word ook deurentyd ondersteun, onder andere deur leraars op die dorp.
Lede van Orania se veiligheidsdienste gaan mekaar se toerusting na. (Foto: Orania Beweging)
Verbod op wynverkope 'onsinnig'
Krugerwildtuin maak gereed vir Eloise
Asb Vader gee dat hul Klarissa lewendig vind. By U is niks onmoontlik nie.
Jy moet ingeteken wees om te stem29-1Jy moet ingeteken wees om te stem
Hoe laat is die artikel geplaas? Is daar al enige nuus?
Ñ Ongelooflike gemeenskap om so saam te staan.
Ons bid en glo dat sy ongedeerd is.
Ons bid saam dat die meisie ongedeerd gevind sal word , sterkte vir almal wat help en ook haar Ouers
My gebede ook dat sy vinnig veilig gevind word. Ek moet noem en kon nie anders as om dadelik op te merk hoe skoon dit daar langs die rivier en onder bome langs oewer is nie. Net in Orania…….